google/wiki40b huggingface dataset:
Tuumorilüüsi sündroom

Tuumorilüüsi sündroom on potentsiaaselt eluohtlik vähiravi komplikatsioon patsientidel, kes saavad kehas vohavate kasvajate mõjutamiseks agressiivset onkoteraapiat. 
Sündroomi kutsub esile maliigsete rakkude lüüsumine, mille tulemusel nende rakkude valgud, kaalium, kaltsium, fosfaadid,  nukleiinhapped, kusihape jm valanduvad rakuvälisesse vedelikku ja vereringesse. Selle tagajärjeks võib olla anevahetushäirete konstellatsioon, mis võib põhjustada ägedat neerupuudulikkust, südame rütmihäireid ja äkksurma .
Tuumorilüüsi sündroomi on täheldatud igat liiki pahaloomuliste kasvajate ravi saavatel patsientidel, kes on saanud kiiritusravi, kortikosteroide, hormoonravi ja bioloogilist ravi. Eriti ohustatud on lapsed.
Sander Rebane

Sander Rebane (sündinud 2. septembril 1991) on eesti näitleja, saatejuht, päevajuht ja õhtujuht.

Biograafia

Ta lõpetas 2015. aastal Tartu Ülikooli Viljandi Kultuuriakadeemia teatrikunsti osakonna näitleja erialal (eriala õppejõud Kalju Komissarov). 
Alates 2014. aastast töötab ta Pärnu teatris Endla.
Aastatel 2017–2018 õppis ta Venemaal Peterburi Riiklikus Kunstiakadeemias lavastamist (eriala õppejõud Lev Erenburg) 
Rebane tegutseb Eesti teatri- ja telemaastikul peamiselt teatri-, filmi- ja seriaalinäitlejana, kuid ka ürituste konfereerimise ja modereerimisega, õhtu-, festivali- ning päevajuhtimisega.
2019. aasta sügishooajal TV3 paroodia-show "Su nägu kõlab varsti tuttavalt" saatejuht.
New York Knicks

New York Knickerbockers (tuntud New York Knicks nime all) on NBA korvpalliklubi, mis mängib korvpalliliigas NBA. Oma kodumänge peab klubi New Yorgis Madison Square Gardenis.
New York Knicks on üks kahest NBA meeskonnast, mis tegutseb samas linnas, kus ta asutati (teine on Boston Celtics). Pärast asutamist 1946. aastal mängis Knicks liigas BAA kuni BAA ja NBL-i liiga 1949. aastal toimunud liitumiseni.
New York Knicks on tulnud kaks korda NBA meistriks (1969–1970, 1972–1973). Praegu mängib klubis NBA staar Amar'e Stoudemire.
Inimõiguste maailmakonverents

Inimõiguste maailmakonverents toimus 14.–25. juunil 1993 Viinis. Konverentsi korraldas ÜRO. See oli esimene inimõiguste teemaline konverents pärast külma sõja lõppu. Konverentsi tulemusena võeti 25. juunil vastu Viini deklaratsioon ja tegevuskava.
Inimõiguste maailmakonverentsil osalesid 171 riigi ja 800 valitsusvälise organisatsiooni esindajad. Kokku võttis konverentsist osa umbes 7000 inimest. See oli kõigi aegade suurim inimõiguste alane kohtumine.
Salme kaitseliin

Salme kaitseliin ehk Salme liin oli Wehrmachti kaitseliin Sõrve poolsaarel.
Liinil toimusid lahingud 9. ja 10. oktoobril 1944. 9. oktoobril ründasid Saaremaal hoogsalt edasi liikunud Nõukogude väed tugevate tankiüksuste toetusel Salme liini kogu selle pikkuses ja murdsid selle kaitsesse kahes kohas sisse. Võitlused olid ägedad ja peagi selgus, et rindejoont taastada ei suudeta. Sakslased taganesid 10. oktoobril Arista liinile.
Lucase maakond (Iowa)

Lucase maakond (Lucas County) on maakond USA-s Iowa osariigis. Geograafilised koordinaadid on 41°01' N, 93°19' W.
Maakonna halduskeskus on Chariton.
Maakonna pindala on 1124 km², millest 9 km² moodustab veepindala.
Elanike arv oli 2010. aasta rahvaloenduse järgi 8898. Aastal 2000 oli elanike arv 9422.
Kaire Palmaru

Kaire Palmaru (sündinud 1984) on eesti jalgpallur.
Ta mängib aastast Naiste Meistriliigas osalevas klubis JK Pärnu.
Ta mängib aastast 2001 Eesti naiste jalgpallikoondises.
Kuzma Nikitin

Kuzma Nikitin (surnud 1965. aastal) oli Nõukogude Liidu diplomaat.
Ta oli alates 1. novembrist 1937 (esitas volitused 7. detsembril 1937) Nõukogude Liidu täievoliline esindaja Eestis.
14. juunil 1940, vahetult enne juunipööret, kandis ta telegrammiga ette olukorrast Eestis:
1) Eestlased teostavad energilisi sõjalisi ettevalmistusi. On läbi viidud reservohvitseride ja reameeste salajane mobilisatsioon. Iga päev tõmbab mundri selga mitukümmend äsja saabunud reservohvitseri. Öösiti jaamas [sõjaväkke] kutsutute naised ja perekonnad saadavad nuttes ärasõitjaid. Enamus taksodest on mobiliseeritud. Ülejäänud autodel on meesautojuhid osaliselt asendatud naistega.
2) Sõjaväkke kutsutud ohvitser- ja reakoosseis saadetakse Narva ja Irboska piirile, ülejäänud osa läheb diviiside täiendamiseks Viljandis ja Tartus. Viljandi lähedal Võhma piirkonnas jagatakse kohalikule elanikkonnale relvi. Tallinna ja Viljandi Eesti diviiside ülesandeks on ära lõigata kaks meie väegruppi, mis paiknevad Haapsalus ja Paldiskis.
3) Eestlased paigutasid mõlemale poole Miinisadamat, kus asub meie sõjalaevastik, kaks rannapatareid, mis vajaduse korral võivad meie laevastikku tulistada. Peale selle peitsid eestlased arsenali kolmanda rannapatarei, mis vajaduse korral võib otsesihtimisega tulistada meie sõjalaevastikku.
4) Täiendati politseipatrulle. Politsei on relvastatud karabiinidega.
5) Tallinna saabus 250 Poola ohvitseri, keda peetakse ülal Prantsuse rahadega.
6) Eestlased saatsid Paldiski lähedal asuvale Väike-Pakri saarele mitu kasti relvi.
7) Tagavaraohvitseride ja reameeste mobiliseerimisest – täna Balti laevastiku staabiülem küsis Eesti merejõudude juhatajalt Santpankilt, viimane, olles selle küsimusega ootamatult tabatud, oli sunnitud seda tunnistama. Samuti tunnistas Poola ohvitseride viibimist Tallinnas ja võttis õigeks nende ülalpidamise Prantsuse rahadega.
8) On välja kuulutatud Kaitseliidu kogunemine. Selle 40 tuhat liiget on olukorras, kus neid võib koondada mõne ööpäeva jooksul.
9) Kõik loetletud abinõud on suunatud vaieldamatult NSV Liidu vastu: üksikutest jutuajamistest saab teha järelduse, et Inglismaa ja Prantsusmaa nõuavad Balti Entente'ilt ühise armee loomist arvuga kuni 1 miljon meest.
Jeff Bergman

Jeffrey Allen "Jeff" Bergman (sündinud 10. juuliil 1960 Philadelphiais Pennsylvania osariigis) on Ameerika Ühendriikide koomik ning filmi- ja telenäitleja.
Jinan Shi

Ajalugu

Jinan on asustatud vähemalt 4000 aastat. 1928. aastal leiti Jinani idaosast Zhangqiust Longshani kultuuri muistised. Kevade ja sügise ajastul ning Sõdivate riikide ajastul oli Jinan jagatud Lu ja Qi riigi vahel. Changqingi hakati ehitama Suurt Qi müüri. Hani dünastia ajal oli Jinan Jibei kuningriigi pealinn. Songi dünastia ajal oli Jinan ümbruskonna kultuuriline keskus. Jinanis sündisid luuletajad Xin Qiji ja Li Qingzhao.
Jinanis asuv Shandongi ülikool on Hiina üks vanimaid ja prestiižsemaid.
Jälle

Jälle on eesti perekonnanimi.
Perekonnanime Jälle on pandud Käina mõisavallas Käina kihelkonnas Läänemaal. Nimede eestistamisel määrati sellenimelistele isikuile uueks perekonnanimeks Eluri (1939. aastal Undla vallas). 2018. aasta 1. jaanuari seisuga on perekonnanimi Jälle Eestis alla viiel mehel ja alla viiel naisel.
Tallinna rae piltvaibad

Tallinna rae piltvaibad on Tallinna raekojale aastal 1547 kootud seina- ja pingivaibad. Vaibad on kootud looduslike tekstiilivärvidega värvitud villasest lõngast. Need valmistati Madalmaades Enghieni linnas. Piltvaipadel on kujutatud Piiblist tuntud kuningas Saalomoni loo motiivid. Kõigile vaipadele on tellija tunnusena sisse kootud kolm Tallinna vappi, vappide kohal on kudumise aasta 1547. Alates 1937. aastast kuuluvad vaibad Tallinna Linnamuuseumi varade hulka.
Tallinna piltvaipade 9-meetrist originaali säilitatakse Tallinna Linnamuuseumivarahoidla tekstiililaos. Viie ja poole sajandi vanused vaibad on nii hinnalised, et neid paljaste kätega puudutada üldse ei tohi. Raekoja kodanikesaalis on aga eksponeeritud keskaegse vaiba koopia mis valmistati 2004. aastal Tallinna raekoja 600. juubeliks Inglismaal, Oxfordis firma Hines of Oxford poolt. Vaipade tegemisel juhinduti linnamuuseumis hoitavate piltvaipade tagaküljelt võetud pleekimata lõnganäidistest ja fotodest.
20. sajandil oli kaks juhust, kui Tallinn oleks võinud oma hinnalistest piltvaipadest ka ilma jääda. 1909. aastal kui linnavalitsuses oli tolle aja kohta, kus Eesti kuulus Vene tsaaririiki, väga palju eestlasi, arvati, et vaibad võiks maha müüa, kuna eelarveaukusid oli tarvis täita. Mõeldi, et saadud raha eest saaks ehitada linna haigla või kooli vms. Siiski astus üldsus vahele. Ilmus väga palju artikleid, isegi Riia ning Peterburi lehtedes. Niisiis jäid vaibad müümata. I maailmasõja ajal viidi kuulus vaip Moskvasse lahingute eest varjule. See oleks võinud nagu näiteks Tartu Ülikooli varad, sinna jäädagi. Jaan Poska oskas aga Tartu rahulepinguga vaibad koos muu hinnalisega Venemaalt tagasi nõuda.
Maardu lipp

Maardu lipp on Harju maakonnas asuva Eesti linna Maardu lipp.
Lipp on kinnitatud 2. detsembril 1991.

Lipu kirjeldus

Lipp koosneb kolmest horisontaalsest laiust: ülemine ja alumine kitsam vööt on sinised ja keskmine laiem valge. Valge vöödi laius on 3/7 lipu laiusest ja kummagi sinise vöödi laius 2/7 lipu laiusest. Lipu laiuse ja pikkuse vahekord on 7:11. Lipu normaalsuurus on 100×157 cm.
Helga Alling

Elukäik

Helga Alling õppis Helme kodumajandusinstituudis ning on lõpetanud Eesti NSV Riiklik Kunstiinstituudi 1953. aastal. Aastatel 1969–1972 õppis ta Villu Tootsi kirjakoolis.

Isiklikku

Helga Allingu abikaasa oli klaasikunstnik Raimund Alling. Nende poeg on sisearhitekt Urmas Alling.

Liikmesus

Helga Alling kuulus Eesti Tekstiilikunstnike Liitu ja Eesti Kunstnike Liitu.
Juhan Lindström

Juhan Lindström (sündinud Juhan (Johannes) Vanari; 17. märts (vkj 4. märts) 1903 Tartu – 1966 Port Arthur Kanada) oli eesti sõjaväelane
Ta teenis Eesti kaitseväes üleajateenija-allohvitserina. Juunis 1941 mobiliseeriti ta Punaarmeesse. Detsembris 1942 läks ta laskurkorpuse mehena Alekseikovo küla all sakslaste poolele üle. Edaspidi sõdis ta Punaarmee vastu 20. eesti diviisi koosseisus suurtükiväelasena. Mais 1945 sattus ta nn. Tšehhi põrgus vangi kohalike tšehhide kätte, ta pääses vangilaagrist sulaseks ühe taluperemehe juurde. Aastal 1947 õnnestus tal rootslast teeseldes jõuda USA okupatsioonitsooni Lääne-Saksamaal. Sealt emigreerus ta edasi Kanadasse, kus elas surmani.
Ta läks vabasurma 1966. aastal, mainides oma lahkumiskirjas elutüdimust. Tema laip leiti 29. juulil 1966 Port Arthuri lähedalt metsast ning maeti 30. juulil.

Isiklikku

Ta oli abielus kahel korral, kuid lahutas abikaasast mõlemal korral. Ta on Mihkel ja Marie Vanari poeg. 
Tapa linna perekonnaseisuametniku otsusel 9. maist 1935 anti Johannes Vanarile uueks eesnimeks Juhan.
Niederdorf (Lõuna-Tirool)

Geograafia

Niederdorf külgneb järgmiste valdadega: Prags, Toblach, Welsberg-Taisten ja Gsies.

Keeleline jaotus

2011. aasta rahvaloenduse järgi kõneleb 92.09% rahvastikust esimese keelena saksa keelt, 7.76% itaalia keelt ja 0.15% ladiini keelt.
Spordiklubi Mercury

Spordiklubi Mercury (lühend: SK Mercury) on Tallinnas tegutsev orienteerumisklubi.
Klubi on asutatud 2. mail 2000. SK Mercury on Eesti Orienteerumisliidu (EOL) liige alates aastast 2000.

Liikmed ja atribuutika

Klubi on oma liikmete arvult väikeklubi vähem kui 50 tegevliikmega.
SK Mercury lipul on Merkuuri märk sinisel ja punasel taustal. Klubiriiete värvid on sinine, punane ja valge. Klubi logol on sarviline figuur kandmas hiiglaslikku kompassi.
Taani jalgpallikoondis

Ajalugu

Taanil on maailma üks vanemaid jalgpalliliite, asutatud 1889. Taanlased olid sada aastat tagasi FIFA asutamise juures, 1908. aasta olümpiaturniiril Londonis sai Taani koondis siiani suurimaks jäänud võidu, alistades poolfinaalis Prantsusmaa 17:1. Sophus Nielsen lõi selles mängus kümme väravat. Finaalis jäädi siiski 0:2 alla hoopis teisest puust Inglismaale. Ajalugu kordus neli aastat hiljem 1912 Stockholmi olümpia, kui taanlased kaotasid kullamängu 2:4.
Enne Teist maailmasõda peetud MM-idel Taani finaalturniiridele ei pääsenud, 1948. aasta olümpial Londonis olid aga taanlased taas heas hoos ning said Rootsi ja Jugoslaavia järel pronksi. Medalimängus alistati Inglismaa 5:3. 1960. aastal Rooma olümpiamängudel mängisid taanlased end finaali, kus jäädi alla Jugoslaaviale 1:3.
Märkimist väärivale tasemele jõudsid taanlased jälle 1970. aastate lõpus, kui Euroopas tõusis täheks Allan Simonsen. 1977. aastal France Footballi poolt Euroopa aasta jalgpalluriks valitud Simonseni edu innustas kaasmaalasi sedavõrd, et 1984. aasta EM-il oli valdavalt võõrsil leiba teenivatest mängijatest koostatud koondis juba tegija. Tulekust anti märku juba aasta varem, mil Simonseni realiseeritud penalti Wembleyl mängus Inglismaa vastu kindlustas sakslase Sepp Pionteki juhendatud koondisele esimest korda õiguse osaleda EM-i finaalturniiril.
Lisaks Simonsenile särasid Prantsusmaal ka ründaja Preben Elkjär-Larsen, kaitsja Morten Olsen ja veel 19-aastane Michael Laudrup ning finaalipääsust jäi taanlasi lahutama vaid penaltid (Hispaania – Taani 1:1, pen. 5:4).
Kaks aastat hiljem 1986 Mehhikos debüteeris Taani ka MM-i finaalturniiril. Alagrupis võideti kõik kolm vastast (Šotimaa 1:0, Uruguay 6:1 ja Saksamaa LV 2:0), kuid pilvedest alla kukuti kaheksandikfinaalis, kui Hispaanialt saadi hävitav kaotus 1:5.
1988. aastal peetud EM-il olid taanlased küll finaalturniiril, kuid mängisid edutult, 1990. aasta MM-ile ja 1992. aasta EM-ile valikturniiri kaudu ei jõutud, küll aga pakkus UEFA taanlastele viimasel turniiril osalemisvõimalust kaheteistkümnendal tunnil pärast seda, kui valikgrupi võitja Jugoslaavia kodusõja tõttu finaalturniiri osalejate seast kustutati. Taanlased alustasid Rootsis tagasihoidlikult, kuid lõpetasid suurepäraselt, poolfinaalis alistati penaltitega Holland ja finaalis juba 90 minutiga John Jenseni ja Kim Vilforti väravatest Saksamaa 2:0. Euroopa meistriks aitas meeskonnal saada peatreener Richard Møller Nielsen.
1994. aasta MM-ile taanlased ei pääsenud ja 1996. aasta EM-il ei läinud hästi. Edukaim etteaste MM-il sai teoks 1998. aastal Prantsusmaal, kui taanlased võitsid teises ringis Nigeeria 4:1 ning kaotasid põnevas veerandfinaalis 2:3 Brasiiliale. Viimast korda mängisid sel turniiril Taani koondises vennad Michael ja Brian Laudrup.
Euro 2000 finaalturniir oli taanlastele täielik fiasko, kõik kolm alagrupimängu (Prantsusmaa, Tšehhi ja Holland) kaotati ega löödud ainsatki väravat. 2002. aasta MM-il oli Taani A-alagrupi võitja Senegali ees, ent kaheksandikfinaalis jäädi Inglismaale selgelt alla (0:3).
Friedrich von Buxhoeveden

Friedrich Wilhelm von Buxhoeveden (4. september 1750 Võlla mõis, Muhu kihelkond – vkj. 23. august 1811 Koluvere loss) oli baltisaksa päritolu Venemaa keisririigi sõjaväelane, krahv aastast 1797, jalaväekindral aastast 1803.

Elukäik ja tegevus

Buxhoevedenide suguvõsast pärit Friedrich Wilhelm sündis Paadla, Vennarti, Seljaküla, Orkse ja Kumna mõisniku Otto Friedrich von Buxhoevedeni (1703–1754) ja Helene Charlotte von Weymarni (1722–1776) pojana.
Ta lõpetas 1770. aastal aadli suurtüki- ja inseneriväe kadetikorpuse. Kadetina osales ta Vene–Türgi sõjas, kus tegutsemise eest lahingus Benderõ all ülendati 1770 insener-praporštšikuks. 1771 sai ta tormijooksul Brailale kaks korda haavata, kuid jäi sõjaväljale ja viis 2 vaenlase suurtükki rivist välja. Selle kangelasteo eest anti talle Püha Georgi 4. järgu orden. 1772 sai temast Venemaa suurtükiväe kõrgema ülemjuhataja Grigori Orlovi adjutant. abiellus 1777. aastal Natalja Aleksejevaga (1758–1808), kes oli Katariina II ja Grigori Orlovi vallastütar. Alates 1783. aastast oli ta Käkisalmi ihukaardiväepolgu ülem.
Vene-Rootsi sõja ajal oli ta Läänemere sõudelaevastiku dessantüksuse ülem. Eduka tegutsemise eest sellel ametikohal autasustati teda Püha Georgi ordeni 3. järguga ja ülendati kindralmajoriks.
Kosciuszko ülestõusu mahasurumise ajal juhatas Buxhoeveden jalaväediviisi. Ta osales Aleksandr Suvorovi ülemjuhatuse all tormijooksus Varssavile. Silmapaistva tegutsemise eest lahingus autasustati teda Püha Vladimiri 2. järgu ordeni ja kuldmõõgaga. 1794–1796 oli ta Varssavi komandant ja Poola kuberner. Juunist 1797 augustini 1798 oli ta Peterburi sõjakuberner.
1803–1807 oli ta Liivi-, Eesti- ja Kuramaa kindralkuberner.
Buxhoeveden osales 2. detsembril 1805 Austerlitzi lahingus, kus pidi juhatama Vene-Austria vägede vasakut tiiba, kuid oli lahingu ajal purjus, mis aitas Napoleonil lihtsamini võita.
Ta juhtis Vene vägesid Vene-Rootsi sõja ajal 1808. Sõjakäigu eduka alustamise eest autasustati teda Püha apostli Andreas Esmakutsutu ordeniga ja Sveaborgi kindluse vallutamise eest Püha Georgi 2. järgu ordeniga. Ta sõlmis vaherahu, mida Aleksander I ei ratifitseerinud, vaid saatis Buxhoevedeni sama aasta detsembris erru.
Laitmatu teenistuse eest autasustati Buxhoevedenit Püha Vladimiri 1. järgu ordeniga, Püha Aleksandr Nevski ordeniga, Valge Kotka ordeniga ja Püha Anna 1. järgu ordeniga.
Väejuhatajana pooldas Buxhoeveden vägede manööverliikumisi, juhatas neid suure, isegi liigse pedantsusega. Ta oli järsu ja sõltumatu iseloomuga, suutis vastu võtta julgeid otsuseid ja oli nende elluviimises järjekindel.
Pärast Braunschweig-Wolfenbütteli printsessi Auguste Karoline surma omandas Buxhoeveden Koluvere lossi ja selle juurde kuuluvad maad.
Nivhi keel

Keelesugulus

Nivhi keelel ei ole teada sugulaskeeli. Geograafilistel põhjustel on nivhi keelt loetud paleosiberi ehk paleoaasia keelte hulka. Tänapäeval peetakse nivhi keelt väikeseks keelkonnaks, mis hõlmab 2-3 lähedast keelt.
Jaan Akenpärg

Jaan Akenpärg (kuni 10. mai 1935 Jaan Akerberg; 14. (vkj)/26. veebruar 1874 Penuja vald, Halliste kihelkond, Pärnumaa – 1952 Krasnojarski krai, Vene NFSV) oli eesti põllumees.
Ta oli aastatel 1894–1897 Kaarli valla sekretär Viljandimaal ja aastatel 1897–1901 vabrikuametnik Nižni Novgorodi kubermangus Venemaal.
Alates 1901. aastast pidas isatalu. Ta lõpetas 1902. aastal Tartu Eesti Põllumeeste Seltsi poolt korraldatud 6-kuulised põllumajanduskursused ning oli ühe aasta Soomes sealsetes eeskujulikkudes taludes põllumajanduspraktikal. Oli Penuja vallavolikogu ja Abja põllumeeste konvendi liige. 
Küüditati 1949. aastal Siberisse.
Richard Tammemägi

Richard Tammemägi (14. detsember 1906 – 14. november 1942 Gattšina) oli Eesti sõjaväelane (kapten).
1933. aastal ülendati ta leitnandiks.
Ta lõpetas 1937. aastal Kõrgema Sõjakooli juhtimise ja staabiteenistuse ala ja oli samast aastast Vabadussõja Ajaloo Komitee Töökomisjoni kaastööline.
Ta töötas sõjavägede staabis. 1940. aastal ülendati ta kapteniks.
1941. aasta suvel lahkus ta 182. Eesti Laskurdiviisi luurepataljonist, organiseeris Kuigatsi valla omakaitse ja oli selle ülem. 2. augustil 1941 määras major Friedrich Kurg oma käskkirjaga ta Omakaitse staabiülemaks. Augusti lõpus formeeriti Tammemäe juhtimisel 182. Eesti julgestusgrupp. 1942. aasta oktoobris organiseeriti julgestusgrupp ümber 659. Idapataljoniks, mille ülem oli Tammemägi kuni surmani sama aasta novembris. 
14. novembril 1942 sõitsid lumetormis Saksa soomusrongi alla ja hukkusid pataljoniülem Richard Tammemägi ja dreziinajuht, raskelt said vigastada saksa sideohvitser R. Link ja kapral Luik, tervelt pääses aga leitnant U. Põld.
Richard Tammemägi on maetud Gattšina Saksa kangelaskalmistule.
Edgar Tõnurist

Edgar Tõnurist (12. jaanuar 1920 Simbirski kubermang, Vene SFNV – 16. august 1992 Lääne-Virumaa) oli Eesti NSV riigitegelane, Eesti NSV põllumajandusminister ja NSV Liidu Ülemnõukogu saadik. Ta oli Lahemaa rahvuspargi rajaja ja Eesti Looduskaitse Seltsi üks asutajaid.
Mähe Vaba Aja Keskus

Mähe Vaba Aja Keskus on vabaajakeskus Tallinnas Mähe asumis aadressil Mugula tee 17a. Keskus avati 27. juunil 2003. Mähe Vaba Aja Keskus on Pirita Vaba Aja Keskuse filiaal.
Keskuses tegutseb kolm huviringi: fotograafia, kokanduse ja Pilates.
Marathikeelne Vikipeedia

Marathikeelne Vikipeedia (marathi keeles  मराठी विकिपीडिया) on Vikipeedia marathikeelne versioon.
Marathikeelne Vikipeedia sai alguse 1. mail 2003.
Seal on 54233 artiklit, millega see on artiklite arvult 87. keeleversioon.
Karilatsi vald

Karilatsi vald oli vald Võrumaal aastail 1919–1939.
Vald lahutati 1919. aastal Krootuse vallast. 1939. aastal jagati selle maa-ala Kõlleste ja Kiidjärve (Tartumaal) valla vahel.
Reno maakond

Ajalugu

Maakond moodustati 1867. aastal.
Digitark

Digitark on IT- ja digitehnoloogiateemaline nõuandeblogi, mille lõi Elion 2006. aasta lõpus.
Digitark on suunatud algajatele ja keskmise tasemega arvutikasutajatele. Sihtrühmaks on arvuti- ning digitehnika kasutajad, kes soovivad saada uusi teadmisi ja ideid või täiendada olemasolevaid teadmisi. Digitarga teemakäsitlused on valdavalt nõuandvad ja silmaringi laiendavad. Digitarga eesmärgiks on edastada tavatasemel arvutikasutajatele eestikeelset huvitavat ning kasulikku IT- ja digitehnikaalast infot ning nõuandeid. Blogi annab nõuandeid arvuti riist- ja tarkvara, internetiühenduste, digitaalse televisiooni ja digitaalse kodu, arvuti turvalisuse saavutamise, e-suhtluse ja multimeedia (digitaalne muusika, fotod, videod) kohta. Lisaks tekstilistele postitustele avaldatakse blogis ka videopostitusi.
Digitarga eesmärgiks ei ole olla Elioni toodete ja teenuste müügi- ning promokanal. Seal leidub küll müügipakkumisi, kuid püütakse säilitada neutraalsust ja vältida (peidetud) reklaami ja kallutatust.
Digitarga blogi autorid on IT-, interneti- ja kommunikatsiooni asjatundjad kogu Eestist.
Tehnoloogiateemaliste terminite lahtiseletamiseks on Digitarga juures avatud ka viki.
Ricky Wysocki

Märkimisväärseid võite (86)

Wysocki tunnistati PDGA aasta parimaks algajaks aastal 2011 ja aasta parimaks meesmängijaks aastal 2012.
Wysocki on juhtiv kahekordne maailmameister (2016–2017), mõlemal korral võites neljakordset maailmameistrit Paul McBethi. Samuti võitis ta 2016. aastal PDGA rahvusvahelise tuuri, kettagolfi maailmatuuri punktide seeria ja kettagolfi elukutseliste punktide seeria.
Läänegootide kunst

Läänegootide kunst on läänegootide kuningriigi (tänapäeva Lõuna-Prantsusmaa, Hispaania ja Portugali) aladel 5.–8. sajandil loodud kunst. Läänegootide kunstis liituvad kohalik provintsiaalrooma kunstitraditsioon ja Bütsantsi mõjud, metallehistöös kasutatakse germaani hõimude rahvasterännuaegse kunsti tehnikaid, kuid ornamentika taime- ja loomamotiivid pärinevad pigem Vahemere maadelt ja idamaadest.
Ajaliselt on läänegootide kunst samaaegne merovingide kunstiga. Inglise keelt kõnelevates maades võidakse paigutada läänegootide kunst rahvasterännuaegse kunsti hulka, kuid enamasti loetakse see eelromaani kunsti üheks haruks. Ajaliselt järgneb selles piirkonnas läänegootide kunstile mosaraabia kunst, mis on mauri kunsti üks periood.

Arhitektuur

Läänegootide arhitektuuri iseloomustavad ehitised olid enamasti väikesemõõdulised, kuid silmapaistvalt hästi tahutud kantkividest müüritisega, mis mõnikord vaheldub roomapärase tellislaoga, nelinurkse välisseinast eenduva apsiidiga ja iseloomulike hoburaudkaarsillustega. Ruumid on kaetud sageli kivist laotud aamvõlvidega ja kuppellagedega nelitise kohal. Tugedena ja eendtugedena kasutatakse korintose kapiteelidega sambaid ja pilastreid. 7. sajandist pärit sakraalhooned, näiteks Baños de Cerrato San Juan Bautista kirik (661), olid basilikaalse üldkavatisega ja kujult lühikesed ning laiad. Hooned olid kaunistatud rikkaliku raiddekooriga, milles valitsevad taime- ja loomamotiivid.

Teised kunstiliigid

Läänegootide kunstis oli olulisel kohal metallehistöö ja kullassepakunst, kuulsaimad näited on Guarrazari aardeleiust pärit läänegoodi kuningate votiivkroonid ja ristripatsid. Hauapanustena on leitud ehteid, nagu sõrmused ja ristid, rõivaaksessuaare, nagu looma- ja linnukujulised fiibulad, panustehnikas vööpandlad ja naastud.
Arheoloogilises materjalis on leitud hauapanustena kauneid klaasist pudeleid ja salvinõusid, samuti kasutati klaasi metallehete kaunistamiseks oterdis- ja kärgsulatistehnikas. 
Läänegootide kuningriigi skriptooriumides kasutati läänegoodi kirja, läänegoodi illumineeritud käsikirjalistest raamatutest ainsana on säilinud Verona katedraali Libellus Orationum (Verona, Cathedral, Biblioteca Capit. Cod. LXXXIX), palvetekste sisaldav liturgiline raamat 7. sajandi lõpust või 8. sajandi algusest.
Montgomery maakond (Alabama)

Montgomery maakond (Montgomery County) on maakond USA-s Alabama osariigis. Geograafilised koordinaadid on 32°13' N, 86°12' W. 
Maakonna halduskeskus ja suurim linn on Montgomery.
Maakonna pindala on 2071 km². Veepindala on 26 km².  
Elanike arv oli 2010. aasta rahvaloenduse järgi 229 363. Aastal 2000 oli elanike arv 223 510.

Ajalugu

Montgomery maakond moodustati 6. detsembril 1816. aastal endise Mississippi territooriumil. Maakond sai nime major Lemuel P. Montgomery järgi, kes sai Horseshoe Bendi lahingus surmavalt haavata.